Tror Sundby finner VM-formen i tide
Han uttrykte sin bekymring over formen og lovet å bli bedre til å slappe av. Det tror ekspertene er lurt. – Hvis han hadde satset på NM og det hadde gått tungt, da hadde det vært grunn til bekymring. Han er sliten i NM fordi han har trent tøft den siste tiden og da er det ingen grunn til bekymring, sier NRKs langrennsekspert Torgeir Bjørn til VG. Han mener at det handler ene og alene om å samle overskudd. Sundby bør rett og slett hvile seg i form, og bare trene lite og lett, helt til han kjenner overskuddet komme tilbake, sier Bjørn. – Man må alltid spørre seg om hvorfor en er sliten og hvorfor det gikk dårlig. Ingen har et bedre treningsgrunnlag enn Martin og derfor er det ingen som tåler bedre å hvile nå, forteller han videre. Om overskuddet skulle komme tilbake, mener Bjørn det er lurt å bruke verdenscuprennet i Östersund som en oppkjøring til det store mesterskapet, som begynner om bare 16 dager. I tillegg kommer han med eksempler som viser at en dårlig form i NM ikke bør bety all verden: – Northug var i 2009 ganske utenfor i NM på Gjøvik, men det gikk jo greit i Liberec med tre gull. I tillegg leverte Alsgaard godt etter å ha slitt i Molde-NM i 2003 og slo tilbake med to gull i Val di Fiemme-VM lik etter, oppmuntrer han.Heller ikke tidligere eliteutøver og nåværende TV 2-ekspert Odd-Bjørn Hjelmeset har brukt mye tid på å bekymre seg over formen til Sundby. – Det har gått over to år siden han har gått et dårlig skirenn. Vi var inne på i fjor at han har trent ekstremt mye og levd på en knivsegg. Da er det fort gjort å overdrive litt. VM-forberedelsene begynner i dag og jeg tror han blir venn med sofaen og kan kose seg litt med familien, sier han til VG. Ifølge Hjelmeset har de aller fleste skiløpere opplevd en formdupp på galt tidspunkt og da er det en ting som gjelder. – Det var å slappe av som er viktig, og den treningen han har gjort, den er jo der fortsatt. Kjenner jeg Martin rett, er han ikke nervøs en gang. Han hadde en dag med litt dårlige ski og litt dårlig kropp, og jeg regner med det var en god avgjørelse å bryte rennet, utdyper han. Den tidligere klassisk-spesialisten tror Sundby har stålkontroll i alt han gjennomfører for tiden og vurderer hver avgjørelse med omhu. Han er meget avslappet på Sundbys vegne. Martin Johnsrud Sundby skal ifølge NTB også gå Holmenkollmarsjen, sammen med blant annet Chris Jespersen, Sjur Røthe, Niklas Dyrhaug, Didrik Tønseth, Eldar Rønning og Simen Østensen. Også det er en avgjørelse Hjelmeset støtter. – Det blir en fin gjennomkjøring for Sundby å gå Holmenkollmarsjen. Da kan han prøve seg ut før den siste oppkjøringen mot VM begynner, sier langrennsprofilen.Heller ikke landslagstrener Trond Nystad er spesielt bekymret for formen til en av lagets største stjerner. – Fokuset er på formen i VM. Vi er ikke bekymret for formen akkurat nå, for han har sikkert tøyd strikken litt langt. Han må bare ta det med ro og vi vet at han har trent ekstremt godt, forklarer han til VG. Han gjentar det Sundby selv har sagt, og håper at skistjernen klarer å bli venn med sofaen. Treningsprogrammet har de også endret siden den tunge tremila. – Vi gjør hele tiden endringer i den opprinnelige planen, men nå har vi satt ned treningsmengden til Sundby. Det er ikke artig å ha dårlige skirenn, men det er bare noe vi må jobbe hardt med, sier Nystad. Han sier at det ikke er mye annet å gjøre enn å slappe av, og understreker likevel at det ikke er noen garanti for at mye hvile er den løsningen som passer best for Sundby.
En bekymret Martin Johnsrud Sundby (30) brøt lørdagens NM-tremil. Ekspertene mener det kan være et godt tegn.